মৌলভীবাজার প্রতিনিধি  বন্ধুকে মৃত্যুর মুখে ফেলে বনের হিংস্র ভালুক দেখে পালিয়ে যাওয়া স্বার্থপর বন্ধুর সেই গল্পকে হার মানিয়েছে বন্ধুরূপী এক পাষণ্ড। বাস্তবের এই বন্ধু নিজেই তার বন্ধুর গলায় ছুরি চালিয়েছে। আর বন্ধুর সঙ্গে থাকা নগদ দুই লাখ ৭০ হাজার টাকা নিয়ে চম্পট দিয়েছে। মৌলভীবাজার শহরের গোবিন্দশ্রী এলাকায় মঙ্গলবার এ ঘটনা ঘটেছে। ছুরিকাহত ছাদিকুর রহমানকে  আশঙ্কাজনক অবস্থায় সিলেট ওসমানী মেডিকেল কলেজ হাসপাতালে ভর্তি করা হয়েছে।  পুলিশ ও এলাকাবাসী জানায়, মঙ্গলবার বিকেল ৪টার দিকে গোবিন্দশ্রী এলাকার ছাদিকুর রহমান (৩০) গাড়ি বিক্রি করে দুই লাখ ৭০ হাজার টাকা নিয়ে বাসায় যাচ্ছিলেন। পথে তার বন্ধু একই এলাকার বাসিন্দা জুয়েল আহমদ (৩২) ছাদিকুরকে একটি কাঠের দোকানে ডেকে নিয়ে যায়। সেখানে কথা বলার ছলে জুয়েল হঠাৎ করেই ছাদিকুরের গলায় ছুরি চালিয়ে তার সঙ্গের টাকা নিয়ে পালিয়ে যায়। স্থানীয়রা মুমূর্ষু ছাদিকুরকে প্রথমে মৌলভীবাজার সদর হাসপাতালে এবং পরে অবস্থার অবনতি হলে সিলেট ওসমানী  মেডিকেল কলেজ হাসপাতালে ভর্তি করে। মডেল থানার উপ-পরিদর্শক আনোয়ার হোসেন ঘটনার সত্যতা স্বীকার করে জানান, এ ঘটনায় এখনও থানায় মামলা হয়নি।